אורי שהם

אורי שהם (נולד ב-3 באוגוסט 1948) הוא משפטן ישראלי, אשר כיהן כנציב תלונות הציבור על שופטים. בנוסף, כיהן כשופט בבית המשפט העליון, בשנים 2012–2018. קודם לכן כיהן כשופט בבית המשפט המחוזי בתל אביב ובעבר היה הפרקליט הצבאי הראשי. אורי שהם נולד בשם אורי שהרבני בעיראק, בן בכור ליוסף ועזיזה-עליזה. משפחתו הייתה פעילה במחתרת הציונית בעיראק. בגיל שלוש עלה לישראל עם משפחתו, המשפחה השתקעה בתל אביב בשכונת מחלול. שהם למד בתיכון עירוני ד' בתל אביב. התגייס לצה"ל בשנת 1966 במסגרת העתודה האקדמאית. בשנת 1971 קיבל תואר ראשון במשפטים מהאוניברסיטה העברית בירושלים. ביוני 1975 הוסמך כעורך דין. בשנת 1977 קיבל תואר שני במשפטים, גם הוא מהאוניברסיטה העברית בירושלים. משנת 1971 ועד 1974 שירת בחיל ההנדסה, בין היתר כעוזר ראש מדור הדרכה של חיל ההנדסה. ב-1974 עבר לשרת בפרקליטות הצבאית. תחילה כיהן כתובע בפרקליטות פיקוד המרכז. לאחר מכן עבר לכהן כממונה על התביעה בעזה ובסיני. ב-1976 מונה לכהן כתובע הפיקודי של מפקדת חילות השדה ופיקוד הדרום. לאחר מכן מונה לתפקיד סגן פרקליט פיקוד המרכז, כסגן התובע הצבאי הראשי (אז ניהל את התביעה במשפטו של סא"ל שהואשם בהוצאת רכוש מהצבא וזוכה מכל אשמה), וכפרקליט פיקוד המרכז. ב-1983 למד בבית הספר למשפט צבאי של צבא ארצות הברית, וכששב ארצה מונה לכהן בתפקיד התובע הצבאי הראשי. בתפקיד זה שימש כתובע של הש.ג. בליל הגלשונים. ביוני 1988 מונה לסגן הפרקליט הצבאי הראשי. בשנת 1989 מונה לנשיאו הראשון של בית המשפט הצבאי לערעורים באזור יהודה והשומרון וחבל עזה. ב-1992 מונה לכהן כמשנה לנשיא בית הדין הצבאי לערעורים. בשנים 1995–2000 כיהן כפרקליט הצבאי הראשי. לאחר מכן חזר לכהן כמשנה לנשיא בית הדין הצבאי לערעורים. את שירותו הצבאי סיים בדרגת תת-אלוף. בספטמבר 2001 מונה לשופט בבית המשפט המחוזי בתל אביב. לאחר שגזר עונשי מאסר ממושכים על ראשי ארגון פשיעה, הושמעו איומים על חייו, והוצמדה לו אבטחה כבדה. ב-6 בינואר 2012 נבחר לשופט בבית המשפט העליון, והושבע לכהונה ב-31 במאי 2012. כשופט בעליון הוא נחשב לבעל גישה מרכזית, שאינה נוטה באופן מובהק לשמרנות או לליברליות. כתב על אלימות מילולית: "פרסומים מכפישים ובוטים כלפי עובדי ציבור ומתלוננים אחרים הם בגדר אלימות מילולית הניצבת ברף חומרה גבוה ביותר, ואין להמעיט בחומרת המעשים רק משום שאין מדובר באלימות פיזית". ב-3 באוגוסט 2018, עם הגיעו לגיל 70, פרש לגמלאות. בפסק דינו האחרון זיכה מאשמת רצח את אלישע חייבטוב, מחמת כשלים בחקירת המשטרה. בנובמבר 2018 מונה לנציב תלונות הציבור על שופטים. ב-23 בנובמבר 2021 קרא לשר הדתות, מתן כהנא, לנזוף בחומרה ברב יצחק יוסף, הראשון לציון וראש בתי הדין הרבניים, ולבחון את הדחתו מתפקידו כדיין, לאחר שארגן כינוס מחאה נגד תוכניות הממשלה לרפורמה בכשרות ובגיור, בתגובה, הרב יוסף, קרא להדחתו של שהם, וקבע כי הוא מתנכל אליו בשל יחסיו העכורים עם אביו, הרב עובדיה יוסף זצ"ל. ב-9 במאי 2024 סיים את תפקידו מבלי שמונה לו מחליף, בגלל אי הגעה למועמד מוסכם בין שר המשפטים יריב לוין לבין מ"מ נשיא בית המשפט העליון עוזי פוגלמן. בשל הסירוב של שר המשפטים יריב לוין למנות נציב שהיה שופט בבית המשפט העליון. על רקע זאת שלח שהם מכתב חריף לשופטים בו האשים את לוין בפגיעה בשלטון החוק ובאמון הציבור במערכת המשפט. במרץ 2024 היה מועמד לתפקיד יו"ר הוועדה למינוי בכירים ולהיכנס לתפקיד ב-13 במאי 2024, אולם מועמדותו עוררה התנגדות וההצבעה בממשלה על אישורו בוטלה, לבסוף, מונה לתפקיד אשר גרוניס . ב-1989 נהרג אחיו של שהם, סמ"ר חיים שהרבני, בעת שירות מילואים ברצועת עזה לאחר שנפגע מאבן שנזרקה עליו. שהם נשוי לאמי ואב לשתי בנות. מדיה וקבצים בנושא אורי שהם בוויקישיתוף אורי שהם, באתר הרשות השופטת טובה צימוקי, השופט הכי מאובטח במדינה פורש, באתר ynet, 1 באוגוסט 2018 מרדכי אלקן, רב־סרן שגנב משקפיים הורד בדוגה לסרן, מעריב, 25 בנובמבר 1974 מרדכי אלקן, מאסר והורדה בדרגה לשני סמלים האחראים למות חייל, מעריב, 28 בדצמבר 1977 שבתאי לביא, חוק ההתיישנות אינו חל על עבירות חמורות, מעריב, 2 בספטמבר 1979 מרדכי אלקן, סא"ל יצחק פתאל זוכה מכל אשמה, מעריב, 21 במרץ 1980 גיל יודילוביץ, הוגש כתב אישום נגד תת אלוף רמי זיו, מעריב, 19 ביוני 1986 גיל יודילוביץ, סא"ל ליידר מסכים: שבע שנות מאסר וגירוש מצה"ל, מעריב, 16 בדצמבר 1986 בן כספית, ביהמ"ש קבע: "ש.ג. הגלשונים ישאר במעצר", מעריב, 3 בינואר 1988 ראומה זיקינד, ד"ר מילשטיין במשפט הש.ג.: גם רבין עזב ב-48 שיירה להזעיק עזרה ולא חזר, מעריב, 15 במרץ 1988 עמנואל רוזן, העלאות בדרגה וחילופי תפקידים בפרקליטות הצבאית הראשית, מעריב, 10 ביוני 1988 עמנואל רוזן, אל"מ אילן שיף מונה לסגן הפרקליט הצבאי הראשי, מעריב, 2 ביולי 1989 יוסי זילברמן, 27 שנות מאסר נגזרו על ראש ארגון פשע, "חדשות 2", 23 בפברואר 2009 תומר זרחין, יחידת אבטחה אישית לשופט המחוזי בתל אביב, אורי שהם - השופט המאוים במדינה, באתר הארץ, 10 בפברואר 2010 שרון פולבר, האקטיביזם של שקד מבסס את השמרנות בעליון, באתר הארץ, 24 בפברואר 2017 בש"פ 2525/18 מדינת ישראל נ' לורי שם טוב, ניתן ב־17 באפריל 2018 ע"פ 2868/13 אלישע חייבטוב נ' מדינת ישראל, ניתן ב־2 באוגוסט 2018 לילך דניאל, השופט (בדימ') אורי שהם נכנס לתפקידו כנציב תלונות הציבור על שופטים, באתר "תקדין", 14 בנובמבר 2018 קובי נחשוני, נציב התלונות על השופטים: "לנזוף בחומרה ברב הראשי ולבחון את הדחתו מתפקידו כדיין", באתר ynet, 25 בנובמבר 2021 הרב יצחק יוסף: להדיח את השופט אורי שוהם, באתר סרוגים (בעברית) איציק ברנדויין, הרב יצחק יוסף: להדיח את השופט אורי שוהם, "נוקם בי בגלל אבא שלי", באתר www.inn.co.il, ‏3.12.22 ישי כהן, הראשון לציון במתקפה חריפה בשיעורו השבועי: להדיח ולהעיף את השופט אורי שוהם, באתר כיכר השבת, ‏2022-12-03 אבישי גרינצייג, ללא מחליף: נציב תלונות הציבור על השופטים אורי שהם מסיים את כהונתו, באתר כאן, ‏9.5.24 צבי זרחיה, השופט בדימוס אורי שהם ימונה ליו"ר הוועדה למינויים בכירים, באתר כלכליסט, 14 במרץ 2024 חדשות (2024-03-16). "סמוטריץ': נתנגד לבחירה בשופט העליון לשעבר אורי שהם ליו"ר הוועדה למינוי בכירים". Ynet. נבדק ב-2024-07-11. זאב לב, אורי שהם הוא האדם האחרון שצריך לעמוד בראש הוועדה למינוי בכירים, באתר מידה, ‏2024-03-18 בנצי רובין, ‏אחרי הביקורת הפנימית: בוטל המינוי של אורי שהם, באתר "סרוגים", 17 במארס 2024 שירית אביטן כהן, לקראת מינוי המפכ"ל: השופט בדימוס אשר גרוניס ימונה ליו"ר הוועדה למינוי בכירים, באתר www.israelhayom.co.il, ‏28/4/2024